เร่งสอบข้อเท็จจริงและพิจารณาโทษตามกฏหมายแก่ผู้ทำทารุณกรรมแมวจรจัดส้มฉุน โซดาและครอบครัว
นายสัตวแพทย์สรวิศ ธานีโต อธิบดีกรมปศุสัตว์ เปิดเผยว่า ตามที่มีนำเสนอข่าวตามสื่อออนไลน์เป็นที่สนใจของสังคม ประเด็นขอความเป็นธรรมให้แก่ลูกแมวจรจัด ส้มฉุน และโซดา กรณีถูกทำร้ายจนบาดเจ็บสาหัสและถึงแก่ความตาย โดยอยากให้กรมปศุสัตว์เร่งสอบสวนหาสาเหตุข้อเท็จจริงและดำเนินการตามกฏหมายพิจารณาโทษแก่ผู้กระทำความผิดนั้นขณะนี้ พนักงานเจ้าหน้าที่ของกรมปศุสัตว์ เร่งดำเนินการสอบสวนหาข้อเท็จจริงทันที โดยได้สอบถามไปยังผู้โพสต์ข้อความตามที่เป็นข่าว ทราบว่าเหตุเกิดในวันที่ 11 พฤศจิกายน 2564 บริเวณร้านค้าหน้าร้านสะดวกซื้อ ตลาดรุ่งเจริญ แขวงบางโพงพาง เขตยานนาวา กทม. มีผู้พบเห็นแมวบาดเจ็บ คาดว่าถูกแม่ค้าขายของในตลาดสดใช้ไม้ตี และใช้โซดาไฟสาดใส่แม่แมวและลูกแมว 2 ตัว รวม 3 ตัว เป็นเหตุให้ได้รับบาดเจ็บสาหัส จากนั้นเร่งลงพื้นที่ตรวจสอบ ณ สถานที่เกิดเหตุจากการสอบสวนข้อเท็จจริงพบว่า ผู้ให้การช่วยเหลือแมวดังกล่าว ได้ให้รายละเอียดว่าในวันเกิดเหตุคือวันที่ 11 พฤศจิกายน 2564 มีผู้มาบอกว่าแมวถูกทำร้ายจึงได้ออกไปดู ปรากฎว่าพบลูกแมวและแม่แมวจรจัดที่อาศัยอยู่ในบริเวณนั้นได้รับบาดเจ็บจากการถูกตีและถูกสาดด้วยโซดาไฟ จึงนำแมวทั้ง 3 ตัว ไปรักษา โรงพยาบาลสัตว์แห่งหนึ่ง ซึ่งต่อมาลูกแมวชื่อส้มฉุนได้เสียชีวิต ส่วนลูกแมวที่ชื่อโซดายังคงรักษาตัวอยู่ สำหรับแม่แมวเมื่อพบว่าปลอดภัยดีแล้ว ได้ส่งให้สถานสงเคราะห์สัตว์นำไปเลี้ยงดู นอกจากนี้ ข้อมูลจากผู้ขายของในตลาด ซึ่งอยู่บริเวณดังกล่าวในฐานะพยานรอบด้าน ทั้งหมดให้ข้อมูลสอดคล้องกันว่าขณะเกิดเหตุไม่มีผู้ใดเห็นเหตุการณ์ดังกล่าวชัดเจน เพียงแต่ได้ยินเสียงแมวร้องและเห็นว่ามีแมวที่มีแผลตามตัววิ่งหนีออกมา ต่อมา ผู้ให้ความช่วยเหลือแมวดังกล่าวจึงได้ไปแจ้งความร้องทุกข์กล่าวโทษต่อพนักงานสอบสวนสถานีตำรวจนครบาลบางโพงพาง เพื่อให้สอบสวนและดำเนินคดีกับผู้กระทำความผิด ตามมาตรา 20 พระราชบัญญัติป้องกันการทารุณกรรมและการจัดสวัสดิภาพสัตว์ พ.ศ.2557 หลังจากนั้นพนักงานเจ้าหน้าที่ของกรมปศุสัตว์ เดินทางไปที่สถานีตำรวจนครบาลบางโพงพาง เพื่อติดตามความก้าวหน้าทางคดีกับพนักงานสอบสวนที่รับผิดชอบคดีนี้ ทราบว่า คดีความอยู่ระหว่างการรวบรวมหลักฐานทั้งหลักฐานจากคลิปวิดีโอหน้าร้านสะดวกซื้อและหลักฐานจากการสอบปากคำผู้แจ้งความร้องทุกข์เป็นที่เรียบร้อยแล้ว โดยพนักงานสอบสวนได้นัดหมายให้สัตวแพทย์ผู้ทำการรักษาแมวไปให้รายละเอียดในวันที่ 5 ธันวาคม 2564 นี้ จึงจะสรุปรายละเอียดทำสำนวนส่งอัยการพิจารณานำส่งฟ้องศาลพิจารณาความผิดตามขั้นตอนของกฎหมายต่อไป